Årsberetning for Grundejerforeningen Jellerødgård 2026.

Velkommen til årets generalforsamling. 
2025 har været et lidt mere stille år for grundejerforeningen Jellerødgaard, hvor vi har arbejdet  videre med de områder vi også har haft på dagsorden de senere år. 
Grundejerforeningen er en vigtig interesseorganisation, der sikrer, at vi har en stærk stemme over for kommunen, forsyningsselskaberne og øvrige myndigheder. Og vi oplever faktisk at blive lyttet til. Derudover er vi jo også en forening der understøtter det sociale fællesskab i kvarteret. 
Vandløbslauget og sikring af åløbet 
Vi har en aktiv repræsentation i Vandløbslauget ved Lucy Gausbo. Aktuelt drøftes i lauget fortsat påvirkningen af et evt. kommende rensningsanlæg og konsekvenserne af Den Grønne Trepart for åen.
Møde med forperson Mie Stattau
Der har som bekendt været kommunevalg, hvilket har betydet at Lars Simonsen er stoppet med sit politiske arbejde. Bestyrelsen har haft besøg af den nyudnævnte forperson for Udvalget for Plan, Trafik og Klima, Mie Stattaue her i januar 2026. Det var et rigtig godt møde, hvor vi præsenterede hende for de udfordringer vi har i vores område. Vi fremhævede særligt vores ønske om at få en lokalplan for området, så vi kan få et bedre grundlag for at sikre den ønskede udvikling i kvarteret. 
Lokalplan
Ønsket om en lokalplan skyldes som bekendt at vi gerne vil have et mere sikkert grundlag for udvikling af vores boligområde. Netop sikre at det forbliver at være et boligkvarter med et grønt og forskelligartet udtryk, som modvægt til det ydre pres der har været ift store planer for omlægning af stationsområdet, med øget parkering og trafik, udvidelse af bebyggelsesgraden mm. Vi er også bekymret for den tendens der har været om et stigende antal håndværkervirksomheder i kvarteret.
Vejene
Derudover fremhævede vi også ønsket om, at kommunen kan overtage vores veje netop begrundet i at der er mange udefrakommende bløde trafikanter igennem området, hvilket jo både har baggrund i at det er et stationsnært område og at området er en integreret del af stisystemmet langs kystbanen, - nu også som supercykelsti.
Mie Stattue var lyttende og udtrykte forståelse for vores standpunkt og opfordrede os til at søge foretræde for Udvalget for Plan, Trafik og Klima den 10. marts, hvilket jo er i dag. Susanne og jeg fortæller mere om det senere på dagsordenen.
Derudover fortalte Mie Stattue om baggrunden for de udfordringer der er med udrulningen af fjernvarme fra Norfors.
Fjernvarmeudrulning 
Ifølge Norfors' planer forventes udrulningen af fjernvarmen at blive udskudt yderligere. Sidste år blev det stillet i udsigt at der kom en plan i 2026-2027. Udmeldingen fra Norfors er nu – som nævnt i nyhedsbrevet i november – at der ikke skal forventes noget i de kommende 3-4 år.
Det er vigtigt at bemærke, at der ikke er tilslutningspligt i vores område. Vi følger udviklingen tæt og vil sikre, at I får den nødvendige information om muligheder, priser og praktiske detaljer.  
Supercykelstien gennem kvarteret 
Fredensborg Kommune planlægger sammen med Region Hovedstaden, at etablere en supercykelsti gennem vores område. Vi fik sidste år i forbindelse med generalforsamlingen en præsentation af projektet og dets mulige betydning for os. 
Bestyrelsen mener ikke det er realistisk at vi kan undgå at supercykelstien kommer, herunder heller ikke at ændre linjeføringen. Vi forsøger derfor i stedet at bruge det som løftestang for at kommunen i højere grad skal tage ansvar for og drage omsorg for vejnettet.
Vejene
Vores veje har som bekendt status af at være private fælles veje. Der er en generel politisk beslutning om at sigte mod en kommunal overtagelse af vejene. Det er nok desværre ikke realistisk af finde finansiering til dette, hvilket Mie Stattau også gav udtryk for. 
Vi forsøger at påvirke kommunen til at overtage ansvaret da vi mener der er nogle særlige forhold for vores kvarter, herunder de mange bløde trafikanter.
Og så er der Fredensborg Forsyning, som ikke varetager deres forpligtigelse til vejvedligeholdelse og snerydning. Det er vi i dialog med dem om, - med inddragelse af forvaltningen. 
I bestyrelsen har vi drøftet muligheden for at reparere de revner der er i vejene og forsøge at lave en levetidsforlængelse. Vi har bedt Vejafdelingen i Fredensborg Kommune om en vurdering af hvad der kan gøres og hvad det i givet fald vil koste.
Kommunikation 
Vi har fået nye hjemmeside, der er opdateret med indkaldelse til generalforsamling, årsberetning og regnskab. Vi vil tilstræbe at bruge hjemmesiden mere aktivt, da vi fornemmer at flere gerne vil søge oplysninger her.
Foreningen har også taget initiativ til, at oprette en Facebook-gruppe, der bruges flittigt til både generelle orienteringer og akutte informationer om hændelser i kvarteret. Vi opfordrer alle til at benytte gruppen aktivt.
Vi tilstræber i højere grad end tidligere også at husstandsomdele vigtig information, indkaldelser mm. Tanken er at lave et nyhedsbrev en-to gange årligt.
Haveaffaldsordningen 
Fredensborg Kommune har desværre besluttet at indskrænke den nuværende haveaffaldsordning, som ellers har fungeret upåklageligt i mange år. Fremover skal vi enten benytte en stor spand eller selv håndtere affaldet i baghaven. Vi har på den årlige sammenkomst i kommunen for alle grundejerforeninger opfordret kommunen til at revurdere ordningen. Der var desværre ikke imødekommenhed for det. Senest har vi også alle fået oplyst at prisen stiger til omkring 1.300 kr. årligt. 
Sociale arrangementer og fællesskab 
Det sociale sammenhold er en vigtig del af et godt naboskab. I det forgangne år har vi ikke haft så mange arrangementer som forrige år, hvor der var både loppemarked på Mosekrogen og et flot julearrangementet her i Byens Hus med mad, musik, fællessang og hyggeligt samvær.  
Vi vil gerne støtte sociale initiativer og derfor vil Mikkel lidt længere fremme i programmet fortælle mere om hvordan vi tænker det.  
Valg og sammensætning af bestyrelsen. (vi kan vælge at lade dette punkt være indledningen til punkt 6, valg af bestyrelse, - og altså tage det ud årsberetningen)
Det fremgår af vedtægterne at formanden til bestyrelsen skal vælges direkte på generalforsamlingen. Der har været nogle lidt usædvanlige ændringer i det sidste år, -  derfor er der behov for at stille lidt skarpt på de formelle regler: 
 § 10. Til bestyrelsesposter kan kun vælges medlemmer af foreningen. Bestyrelsen består af 5 medlemmer. Formanden er på valg hvert år. De 4 bestyrelsesmedlemmer vælges for 2 år ad gangen, dog således at 2 medlemmer er på valg hvert år, eventuelt ved lodtrækning. 
Mikkel blev valgt ind i bestyrelsen sidste år, og fortsætter i henhold til vedtægterne et år mere i bestyrelsen. 
I løbet af 2025 er Jesper flyttet og er dermed ikke en del af bestyrelsen. Lucy har ønsket en pause og trukket sig fra bestyrelsesarbejdet. Susanne og Jacob, der blev valgt som suppleanter, er, som følge heraf blevet ordinære medlemmer af bestyrelsen. 
Niels er i henhold til vedtægterne på valg. Da Jacob og Susanne er tiltrådt bestyrelsen med baggrund i deres status som suppleanter, er de begge på valg. Vi har således tre af de nuværende medlemmer på valg. De er alle villige til genvalg. Bestyrelsen drøfter på førstkommende møde, hvordan vi kan få genetableret en situation, hvor to medlemmer er på valg om året.
Revisorer
Svenn Enøe og Bent Laugesen blev valgt som revisorer på Generalforsamlingen sidste år. Kort efter døde Bent Laugesen desværre meget pludseligt. Heldigvis er Alexander trådt til og revideret regnskabet sammen med Svenn Enøe. Tusind tak for det. 

Tak for opbakningen! 
